
1. Lucrările summit-ului pentru mediu şi dezvoltare durabilă

 

Cu prilejul lucrărilor summit-ului pentru mediu şi dezvoltare durabilă care a avut loc în perioada 29-30 aprilie a.c. la Bucureşti, preşedinţii a şapte state din zona carpato-dunăreană au pledat pentru realizarea unor acţiuni comune privind protecţia mediului înconjurător şi au avertizat asupra riscului epuizării resurselor naturale în cazul exploatării şi gestionării lor iraţionale. 

Preşedinţii Albaniei, Bosniei-Herţegovina, Croaţiei, Republicii Macedonia, Republicii Moldova, Slovaciei şi României şi-au exprimat disponibilitatea pentru punerea în practică a unor programe şi proiecte concrete de dezvoltare durabilă, conform principiilor stabilite prin Declaraţia comună semnată de reprezentanţii a 14 ţări europene cu această ocazie. 

Preşedintele Macedoniei, Boris Trajkovski, a declarat că dezvoltarea durabilă a ţării sale a fost recent ameninţată de activităţi teroriste, exprimându-şi speranţia obţinerii unui sprijin susţinut din partea comunităţii internaţionale pentru “procesul de democratizare şi prosperitatea Macedoniei”. 

Potrivit preşedintelui albanez, Rexhep Meidani, cheia dezvoltării durabile şi protecţiei mediului pe termen lung în ţările carpato-dunărene şi din Sud-Estul Europei o reprezintă aderarea acestora la Uniunea Europeană. R. Meidani a solicitat liderilor statelor occidentale, să manifeste solidaritate “şi poate chiar spirit de sacrificiu” şi să nu aplice “principii matematice şi statistici reci” în evaluarea statelor candidate, ci “să se gândească la viitorul Europei şi să ia în considerare visurile oamenilor”. 

Preşedintele Albaniei a făcut un apel la mass-media să sensibilizeze opinia publică, pentru “crearea unei conştiinţe de conservare a mediului” şi a apreciat că este mai ieftin să previi accidente ecologice, decât să înlături efectele negative ale acestora. 

Bosnia-Herţegovina a supravieţuit, în ultimii 10 ani, unor evenimente tragice, fiind la ora actuală ţara cu cel mai ridicat şomaj din lume, a arătat preşedintele acestei ţări, Zivko Rdisic. El a adăugat că summit-ul reprezintă o provocare, pentru toţi cei prezenţi, în ceea ce priveşte dezvoltarea economică, folosind întregul potenţial al regiunii carpato-dunărene. 

Preşedintele croat, Stjepan Mesic, consideră că majoritatea ţărilor din zonă nu sunt bogate şi au nevoie de sprijinul comunităţii internaţionale. S. Mesic a declarat că politicienii sunt înclinaţi în general, să facă evaluări greşite şi a făcut un apel la reprezentanţii statelor din regiune să contribuie concret la protejarea şi salvarea tuturor speciilor, inclusiv a speciei umane. 

Robert Schuster, preşedintele Slovaciei, a subliniat că fără a fi pus în practică, documentul semnat de şefii delegaţiilor participante “nu înseamnă nimic”. El a făcut trei propuneri concrete privind colaborarea regională în domeniu: crearea unui sistem de monitorizare comună hidro-meteorologică şi privind poluarea atmosferică, realizarea unui plan comun de gospodărire a apelor şi a unui program de măsuri împotriva inundaţiilor şi construirea unui sistem de avertizare în cazul producerii calamităţilor naturale. 

Prinţul Philip, preşedintele de onoare al Fondului Mondial pentru Natură (WWF) a evidenţiat unicitatea regiunii carpato-dunărene şi a biodiversităţii speciilor de plante şi animale, adăugând că scopul reuniunii de la Bucureşti este angajarea guvernelor ţărilor participante pentru protejarea zonei. “Generaţiile viitoare vor privi cu admiraţie propunerile noastre privind conservarea bazinului Dunării şi a Munţilor Carpaţi”, a declarat ducele de Edinburgh.

*

“Convenţia pentru protecţia fluviului Dunărea este un mecanism adecvat rezolvării problemelor de mediu, la care trebuie să participe toate statele dunărene, prin sprijin şi cooperare în gospodărirea bazinului fluviului”, se relevă în Raportul final al reuniunii pentru mediu şi dezvoltare durabilă. 

Ungaria, sprijinită de Ucraina, a evidenţiat importanţa elaborării unui plan de gestionare a bazinului Dunării în concordanţă cu Directiva-cadru pentru ape a Uniunii Europene, având bazinul râului Tisa ca zonă-pilot. România şi-a exprimat disponibilitatea de cooperare pentru gestionarea acestui proiect. 

În acelaşi timp, delegaţia ucraineană a propus începerea pregătirilor pentru dezvoltarea unui cadru legal în vederea protejării Munţilor Carpaţi, propunere sprijinită de Polonia şi a apreciat asistenţa acordată în acest sens de UNEP (Programul Naţiunilor Unite pentru Mediu). 

Participanţii la summit au propus să se acorde o atenţie specială programelor de agricultură organică şi agro-ecologice, acestea putând să ofere posibilităţi specifice în regiunea carpato-dunăreană. 

“Focalizarea pe păstrarea valorilor naturii, pe restaurarea ecosistemelor deteriorate, ca şi utilizarea durabilă a resurselor are o importanţă pan-europeană şi ar putea să servească drept model de cooperare internaţională transfrontalieră”, se arată în Raport. 

Statele angajate în procesul de aderare la Uniunea Europeană şi-au exprimat voinţa de a se angaja la realizarea celui de-al şaselea Program de Acţiune pentru Mediu al UE pe perioada 2001-2010. 

Conferinţa a susţinut necesitatea de a se asigura continuitatea procesului de cooperare pentru mediu şi dezvoltare durabilă în regiunea carpato-dunăreană, la diferite niveluri, prin programe şi proiecte concrete de anvergură regională, naţională şi locală. 

Participanţii la reuniune au evocat, din nou, consecinţele nefaste asupra mediului pe care le-au avut conflictele din regiune şi au exprimat hotărârea de a contribui la crearea unui climat de pace şi stabilitate în regiune. 

 

2. Alegerea noului premier japonez 

 

Reformistul Junichiro Koizumi a câştigat, la 24 aprilie a.c., alegerile pentru preşedinţia Partidului Liberal Democrat (PLD), fapt care-i permite să devină prim-ministru al Japoniei. 

Junichiro Koizumi, în vârstă de 59 de ani, a fost ales cu o majoritate de 298 de voturi din 487, devansându-i pe ceilalţi doi concurenţi aflaţi în cursă, fostul premier Ryutaro Hashimoto, considerat favorit la începutul campaniei (155 de voturi), şi ministrul delegat pentru afaceri economice, Taro As (31 de voturi), a anunţat principalul partid politic nipon. La vot au participat 346 de parlamentari şi 141 de delegaţi regionali ai PLD. 

Junichiro Koizumi a fost ales prim-ministru al Japoniei, la 26 aprilie a.c., de către Parlament, înlocuindu-l în această funcţie pe Yoshiro Mori, care şi-a anunţat demisia în luna martie. 

Cu acest prilej, Junichiro Koizumi a obţinut 287 de voturi din totalul de 480 din Camera inferioară a Parlamentului nipon, în timp ce liderul opoziţiei, Yukio Hatoyama, a întrunit 127 de sufragii. 

Noul premier japonez, Junichiro Koizumi, şi-a exprimat intenţia de a revizui Constituţia Japoniei, pentru a transforma Forţele de auto-apărare, un concept apărut după cele două războaie mondiale, într-o armată veritabilă. 

“Nu este normal ca Forţele de auto-apărare să nu fie o armată”, a declarat J. Koizumi. “Fiecare ţară are propria sa armată, care este necesară pentru a preveni o agresiune”, a adăugat el. “Trebuie să beneficiem de o Constituţie conform căreia Forţele de auto-apărare să nu fie anticonstituţionale”, a mai afirmat premierul japonez. 

J. Koizumi a făcut aluzie şi la articolul 9 din Constituţia adoptată de Japonia la o zi după înfrângerea din 1945, sub ocupaţie americană. Acest articol stipulează că Japonia renunţă să mai fie o putere militară pentru a promova “pacea internaţională bazată pe justiţie şi ordine”. “Forţele terestre, maritime şi aeriene nu vor mai fi menţinute”, mai prevede textul articolului. 

Japonia dezbate de câţiva ani oportunitatea revizuirii acestei Constituţii, considerată ca fiind inadecvată de către numeroşi responsabili. De fapt, Japonia consacră circa 1% din PIB apărării, ceea ce îi permite să posede capacităţi militare extrem de perfecţionate. 

3. Manevrele NATO din Balcani 

Manevrele NATO în Albania, Bosnia şi Kosovo, care au început, la 25 aprilie a.c., pentru o perioadă de două săptămâni, reprezintă o ocazie pentru Alianţa Nord-Atlantică de a-şi confirma angajamentul în Balcani, unde pacea rămâne fragilă. 

Circa 1.500 de militari din ţările membre ale NATO şi din ţări partenere (Italia, Statele Unite, Olanda, România, Polonia, Albania şi Argentina) participă, în perioada 27 aprilie – 10 mai, la acest exerciţiu, intitulat “Adventure Express / Dynamic Response 2001”. 

Aceste manevre implică Forţa de Rezervă Strategică a NATO, forţă multinaţională foarte mobilă care are sarcina de a întări, dacă este necesar, misiunile multinaţionale de pace ale NATO în Kosovo (KFOR) şi în Bosnia (SFOR). Obiectivul acestui exerciţiu este “familiarizarea trupelor cu terenul şi cu mediul înconjurător” şi este menit să arate “hotărârea fermă şi angajamentul NATO şi al comunităţii internaţionale de a menţine pacea şi stabilitatea în întreaga regiune balcanică”, a subliniat organizaţia, într-un comunicat. 

Cu un an în urmă, un exerciţiu similar al NATO a avut scopul de a-i demonstra fostului preşedinte iugoslav, Slobodan Miloşevici, că aliaţii sunt capabili să acţioneze rapid dacă este necesar. “Astăzi, evident, nu ne mai aşteptăm la incursiuni ale forţelor armate iugoslave în Kosovo, dar situaţia în regiune rămâne instabilă”, a subliniat purtătorul de cuvînt al NATO, Mark Laity. “Acest exerciţiu trebuie să demonstreze capacitatea noastră de a reacţiona rapid. Din punct de vedere militar, este mai prudent să fim pregătiţi să întărim trupele din teren în cazul unei crize serioase”, a adăugat el. 

Pentru prima dată, trupe italiene, argentiniene şi americane vor fi desfăşurate în Albania şi se vor antrena cu soldaţii albanezi. Albania este membră a Parteneriatului pentru Pace, program de cooperare între NATO şi ţările neutre şi din Europa de Est. 

Deşi Slobodan Miloşevici a fost arestat, situaţia din vestul Balcanilor rămâne foarte fragilă: albanezii din Kosovo revendică independenţa, Muntenegru vrea să se separe de Serbia şi să destrame Republica Federală Iugoslavia (RFI), Macedonia şi Serbia se confruntă cu o rebeliune armată a albanezilor, iar croaţii din Bosnia, tentaţi de separatism, ameninţă acordurile de pace de la Dayton, încheiate în 1995. 

Participarea trupelor americane la acest exerciţiu capătă semnificaţie, arătând că SUA nu sunt dezinteresate de situaţia din Balcani. Declaraţiile echipei noului preşedinte american, George W. Bush, care sugerau o retragere anticipată a trupelor americane din Bosnia şi Kosovo, a provocat îngrijorare în rândul aliaţilor europeni. 

Secretarul de Stat american, Colin Powell, a dat asigurări, cu ocazia unei vizite în Balcani, la mijlocul lunii aprilie, că Statele Unite îşi vor menţine prezenţa în regiune, amintind că SUA doreşte să-şi retragă trupele imediat ce va fi posibil, în special din Bosnia.

 

4. Tratative între Serbia şi Muntenegru

 

Preşedintele iugoslav, Voislav Koştuniţa, şi premierul sârb, Zoran Djindjici, s-au declarat gata să negocieze orice soluţie privind relaţiile dintre Serbia şi Muntenegru, cu condiţia menţinerii unui “stat comun”. 

“Trebuie să redefinim oferta către autorităţile de la Podgoriţa, astfel încât aceasta să fie acceptabilă pentru ambele părţi, fără ca vreuna dintre ele să se simtă învinsă”, a declarat Z. Djindjici. “Totul este negociabil, cu excepţia statului comun”, a adăugat el. 

“Acceptăm unele dintre ideile guvernului de la Podgoriţa, referitoare la reducerea domeniilor de intervenţie comună, dar un stat federal trebuie să aibă o politică externă şi monetară comună, o armată şi un sistem comun de protecţie a drepturilor omului”, a spus Zoran Djindjici. 

La rândul său, V. Koştuniţa a declarat că “statul comun trebuie să aibă un număr minim de prerogative, dar trebuie să fie eficient”. El s-a referit la posibilitatea unor schimbări în platforma conducerii de la Belgrad pentru redefinirea relaţiilor dintre Serbia şi Muntenegru. 

V. Koştuniţa a anunţat “o iniţiativă în vederea începerii de discuţii între autorităţile sârbe şi muntenegrene”, după anunţarea rezultatelor alegerilor legislative de la 22 aprilie a.c. din Muntenegru, după ce propusese, în luna ianuarie, un proiect de redefinire a relaţiilor dintre cele două republici, care prevedea un stat comun, cu un loc la Naţiunile Unite, şi prerogative federale în materie de politică externă, vămi, apărare şi sistem monetar. Muntenegrul a solicitat separarea celor două republici şi crearea ulterioară a unei uniuni formate din două state independente.

*

Premierul bulgar, Ivan Kostov, şi-a exprimat îngrijorarea în legătură cu o eventuală “destrămare definitivă” a Iugoslaviei, în urma alegerilor din Muntenegru, iar unul dintre membrii Guvernului bulgar s-a pronunţat, la 26 aprilie a.c., împotriva declarării independenţei Republicii Muntenegru. 

“Este foarte probabil ca alegerile din Muntenegru să fie urmate de o destrămare definitivă a Iugoslaviei”, a afirmat I. Kostov. “Votul de la Podgoriţa apropie momentul destrămării definitive a structurilor iugoslave”, a adăugat el. 

“Bulgaria susţine că frontierele ţărilor din regiune nu trebuie modificate”, a declarat, la rândul său, ministrul bulgar al Apărării, Boiko Noev. 

Comunitatea internaţională exercită presiuni asupra autorităţilor de la Podgoriţa, încercând să le determine să nu organizeze un referendum privind independenţa şi să reia dialogul cu Serbia în vederea stabilirii unei noi structuri a Republicii Federale Iugoslavia.

 

5. Situaţia din Orientul Mijlociu 

 

Cu prilejul unei vizite de lucru în Rusia, preşedintele egiptean, Hosni Mubarak, i-a prezentat, la 27 aprilie a.c., planul de pace iordaniano-egiptean preşedintelui rus, Vladimir Putin şi preşedintelui Dumei de Stat a Federaţiei Ruse, Ghennadi Selezniov. 

Rusia, un tradiţional susţinător al ţărilor arabe, este, împreună cu Statele Unite, coordonatoare a procesului de pace în regiune, dar rolul său a fost mai redus în ultima perioadă. 

Vladimir Putin şi Hosni Mubarak au discutat, de asemenea, “despre un plan de cooperare pentru încheierea conflictului”, a declarat Ghennadi Selezniov, fără a face alte precizări. 

Cele câteva propuneri ale Rusiei nu s-au bucurat până în prezent de un prea mare interes şi Rusia nu a fost invitată la summit-ul de la Sharm el-Sheikh (Egipt), deşi palestinienii au cerut prezenţa ei.

Hosni Mubarak urmează să discute despre acest plan cu şeful diplomaţiei israeliene, Shimon Peres. Discuţiile se anunţă însă extrem de dificile, între propunerea iordaniano-egipteană şi poziţiile Guvernului lui Ariel Sharon existînd diferenţe considerabile.

*

Secretarul american de Stat, Colin Powell, a apreciat că planul de pace iordaniano-egiptean, destinat relansării negocierilor israeliano-palestiniene, ar putea da rezultate, însă şeful diplomaţiei americane nu a dat dovadă de un entuziasm excesiv. 

Colin Powell a precizat, în faţa unei comisii parlamentare, că SUA studiază cu multă solicitudine noile propuneri destinate să pună capăt violenţelor dintre palestinieni şi israelieni şi să relanseze procesul de negociere. “Ar putea aduce ceva care ar fi o bază pentru obţinerea unor progrese”, a afirmat el, dar a adăugat că “nu este posibil un progres atât timp cât violenţa nu începe să se diminueze”. 

C. Powell a mai spus că preşedintele George W. Bush şi el însuşi rămân foarte serios angajaţi în eforturile de pace şi şi-ar putea spori angajamentul în Orientul Mijlociu numind un nou trimis special, dacă vor fi realizate suficiente progrese pentru a justifica această nominalizare. 

“Convorbirile care au loc în prezent la mai multe niveluri sunt întâlniri patronate, găzduite, aranjate şi controlate de Statele Unite şi noi le urmărim foarte, foarte îndeaproape”, a afirmat şeful diplomaţiei americane. “Nu am exclus posibilitatea de a numi un trimis special, dar, în acest stadiu, nu credem că el este încă necesar”, a precizat acesta.

*

Cu prilejul vizitei din 26 aprilie a.c. din Iordania, ministrul israelian de externe a reafirmat intenţia Israelului de a relaxa blocada impusă teritoriilor palestiniene, au declarat surse oficiale iordaniene. 

Şeful diplomaţiei israeliene, care a fost primit de regele Abdullah al II-lea al Iordaniei, l-a informat pe suveranul haşemit asupra intenţiilor Israelului de a reduce restricţiile de circulaţie în teritoriile palestiniene, a declarat o oficialitate de la Amman. Printre aceste măsuri se numără redeschiderea aeroportului internaţional din Gaza, sporirea numărului de permise de muncă acordate palestinienilor care au locuri de muncă în Israel, îmbunătăţirea condiţiilor de viaţă ale pescarilor palestinieni. 

Convorbirile iordaniano-palestiniene, la care au mai fost prezenţi premierul Iordaniei, Ali Abu Al-Ragheb, şi ministrul de externe haşemit, Abdullah Al-Khatib, au fost consacrate planului propus de Iordania şi de Egipt, care vizează oprirea violenţelor în Cisiordania şi Fâşia Gaza. 

În cadrul vizitei efectuate în cursul aceleiaşi zile, la Cairo, premierul Israelului, Shimon Peres, a declarat că ţara sa a iniţiat “demersuri imediate şi necondiţionate în vederea îmbunătăţirii condiţiilor de viaţă în teritoriile palestiniene”. 

*

Autoritatea Naţională Palestiniană a luat, la 28 aprilie a.c., la iniţiativa preşedintelui Yasser Arafat, o serie de măsuri radicale destinate să prevină atacurile cu mortiere împotriva unor ţinte israeliene, după avertismentele ferme din partea Israelului că va organiza represalii. 

Înaltul Consiliu palestinian de securitate naţională, reunit în Gaza, a decis “dizolvarea comitetelor de rezistenţă populară”, care depind de mişcarea Fatah a lui Yasser Arafat şi care sunt responsabile de atacurile împotriva unor colonii israeliene. 

În acelaşi timp, poliţia palestiniană l-a arestat pe unul dintre principalii conducători ai mişcării radicale Hamas, Abdel Aziz Rantissi, pentru “criticile şi ameninţările la adresa ANP”. 

Este vorba de cele mai ferme măsuri de la declanşarea, pe 28 septembrie 2000, a revoltei palestinienilor din teritoriile ocupate de Israel, soldată cu moartea a 497 de persoane, în majoritate palestinieni. 

6. Noi opinii privind o reformă radicală a UE 

Cancelarul german, Gerhard Schroeder (SPD), doreşte o transformare a instituţiilor Uniunii Europene, prin instituirea unui guvern european şi a unui buget acordat Parlamentului European, a anunţat, la 29 aprilie a.c., o purtătoare de cuvânt a SPD. 

Ea a confirmat astfel conţinutul unui articol apărut într-o ediţie a revistei “Der Spiegel”, potrivit căruia cancelarul doreşte cu precădere transformarea Comisiei Europene într-un guvern european. 

Aceste recomandări sunt conţinute într-o rezoluţie pregătită pentru congresul SPD de la toamnă, redactată sub îndrumarea lui Gerhard Schroeder, preşedintele SPD, asupra căreia conducerea partidului urmează să se pronunţe la 7 mai a.c., în cadrul Congresului Partidului Socialist European (PSE), a precizat purtătorul de cuvânt. 

Proiectul rezoluţiei SPD recomandă transformarea Consiliului european de miniştri într-un fel de “Cameră reprezentând statele naţionale”, după modelul Bundesrat-ului, camera superioară a Parlamentului german, unde sunt reprezentate landurile (statele regionale). Conform acestui proiect, Parlamentului European i s-ar atribui deplina responsabilitate în ceea ce priveşte bugetul Uniunii şi, prin urmare, cea a uriaşului buget agricol, care reprezintă 46% din bugetul total. 

Anumite competenţe, cum ar fi cele în materie de politică structurală, ar urma, în schimb, să fie de resortul statelor naţionale, pentru “a creşte marja unei politici regionale şi structurale independente a diferitelor state membre”, se arată în proiectul de rezoluţie. 

Conţinutul acestei rezoluţii reia în mare măsură ideile exprimate în nume personal, în luna mai 2000, de şeful diplomaţiei germane, ecologistul Joschka Fischer, pentru construirea unei federaţii europene a statelor-naţiune. 

În anul 2004, “Cei 15” urmează să redefinească structurile şi competenţele politice ale unei Uniuni Europene extinse. 

*

Suedia, ţară care asigură preşedinţia semestrială a Uniunii Europene, a anunţat că “încurajează” dezbaterea pe marginea viitorului UE, din care fac parte şi propunerile de reformă ale cancelarului german, Gerhard Schroeder. 

“Noi încurajăm discuţia pe marginea viitorului UE şi o dezbatere în care să fie dezvoltate diferite puncte de vedere”, a declarat un purtător de cuvânt al Ministerului suedez de Externe, Gufran al-Nadaf. 

Ministrul suedez de Externe, Anna Lindh, şi-a exprimat în trecut opoziţia faţă de viziunea germană asupra unei Europe federale sau a unei “Europe super-stat”, arătând că “democraţia europeană este construită pe guverne şi parlamente naţionale”. 

Purtătorul de cuvânt al ministrului de Externe suedez, Dan Svanell, a declarat, că propunerea germană “face parte dintr-o dezbatere asupra viitorului UE, la care fiecare ţară membră este invitată să participe”. “Nu cred că Anna Lindh va face comentarii pe marginea fiecărei iniţiative”, a adăugat el.

*

Comisia Europeană a salutat propunerile de reformă ale cancelarului german Gerhard Schroeder, ca o contribuţie la această dezbatere, dar a refuzat să comenteze, în acest stadiu, conţinutul lor, parţial dat publicităţii de presa germană. 

“Salutăm continuarea acestei dezbateri extrem de importante pentru viitorul Europei”, a declarat un purtător de cuvânt al Comisiei. “Este prematur să intrăm în detalii asupra a ceea ce, la urma urmei, nu este decât un articol despre ceea ce urmează să fie o contribuţie prezentată la un congres al unui partid”, a precizat acesta. 

“Comisia nu face comentarii deoarece, sincer, deocamdată, este greu de văzut cu exactitate care sunt intenţiile germane în mod concret”, a declaraz purtătorul de cuvânt al acesteia. “Unii dintre lideri încep să participe la această dezbatere, ne-ar plăcea ca şi alţi lideri naţionali să aducă astfel de contribuţii”, a menţionat sursa citată, care a adăugat: “Comisia şi preşedintele său vor aduce propriile lor contribuţii la această dezbatere la momentul potrivit”.

 

7. Rezultatele sondajului “Eurobarometru” – aprilie 2001

 

Aderarea României şi Turciei la UE beneficiază de cel mai scăzut sprijin al locuitorilor statelor membre ale Uniunii Europene în privinţa aderării la acest organism, reiese din datele publicate, la 30 aprilie a.c., în ediţia de primăvară a Eurobarometrului. 

La polul opus, Ungaria este cea mai populară ţară în rândul statelor membre ale UE printre cele 10 ţări candidate din Europa Centrală şi de Est. 

Eurobarometrul, sondaj realizat la cererea Comisiei Europene de două ori pe an (primăvara şi toamna), analizează poziţia opiniei publice din ţările membre ale UE privind cele mai importante probleme socio-economice şi principalele probleme în care UE este implicată. 

Conform acestor date, 46% din persoanele chestionate sprijină aderarea Ungariei la UE, cifră care coincide cu cea din toamna anului trecut. Un rezultat mai bun a fost obţinut doar de Malta (48%). Ultimele poziţii din topul preferinţelor cetăţenilor celor 15 state membre ale Uniunii sunt ocupate de Bulgaria (35%), România (33%) şi Turcia (30%). De un sprijin deosebit de mare se bucură Elveţia şi Norvegia (cîte 70%). 

Extinderea în general a UE este sprijinită de 44% din populaţia Uniunii, însă cu diferenţe destul de mari în ceea ce priveşte ţările membre în parte (Grecia-70%, Marea Britanie-31%). Entuziasmul faţă de extindere este sub medie pentru cele două ţări din “categoria grea” a UE, Germania (36%) şi Franţa (35%). 

La întrebarea vizând priorităţile UE, doar 26% dintre persoanele chestionate au inclus printre acestea extinderea. 

Datele Eurobarometrului au fost confirmate şi de sondajul efectuat de institutul DIMAP din Germania. Conform sondajului prezentat la 30 aprilie a.c., în presa germană, 46% dintre persoanele chestionate consideră că admiterea de noi membri în Uniune ar avea efecte negative asupra Germaniei, iar 43% din subiecţi au răspuns că extinderea UE va fi benefică pe termen lung pentru această ţară. Pesimiştii provin din regiunile estice ale Germaniei: 52% din populaţia acestor zone consideră că aderarea Cehiei, Poloniei şi Ungariei va avea efecte negative. Doar 37% din populaţia fostei RDG apreciază în mod pozitiv admiterea de noi membri în UE.

 

8. Puncte de vedere privind extinderea NATO

 

“Prin consolidarea relaţiilor cu statele din Europa Centrală şi de Est, SUA vor putea contribui la garantarea evoluţiei acestor ţări către democraţii stabile, aliate ale Occidentului”, menţionează cotidianul “The Washington Post”. 

Administraţia preşedintelui George W. Bush trebuie să facă din extinderea NATO o prioritate absolută în următorii doi ani, mai precizează cotidianul american. La summit-ul de la Praga, de anul viitor, nouă state din regiune speră să fie invitate la negocieri. Este vorba de republicile baltice (Lituania, Letonia şi Estonia), statele central-europene (Slovacia şi Slovenia) şi cele sud-europene (Bulgaria România, Fosta Republică Iugoslavă a Macedoniei şi Albania). 

Grupul statelor baltice suscită multe din îndoielile ridicate de Polonia şi Ungaria la începutul anilor '90. Analiştii politici se tem că admiterea acestor foste republici sovietice va constitui o provocare la adresa Rusiei. O parte din aceştia susţin că ţări ca România şi Albania nu au făcut dovada deplină că sunt democraţii stabile. Marea problemă a acestor argumente este că ele riscă să devină profeţii ce se pot adeveri. Dacă NATO va exclude din procesul integrării statele baltice, de teama de a nu supăra Moscova, preşedintele Vladimir Putin ar putea deduce că i s-a acordat un drept de suzeranitate, apreciază publicaţia amintită. Tot atât de adevărat este că speranţa aderării la NATO a contribuit la menţinerea fragilelor instituţii democratice din România, dar în cazul în care această ţară va fi respinsă de Occident există posibilitatea ca ea să meargă pe urmele ţării vecine, Republica Moldova, care a readus la putere Partidul Comuniştilor, menţionează “The Washington Post”. 

Este clar că va fi dificil pentru NATO, atât din punct de vedere politic, cât şi militar, să integreze toate cele nouă candidate simultan. La Praga le va putea spune, însă, că toate sunt, în principiu, acceptate ca parteneri ai Alianţei Nord-Atlantice, deşi ea trebuie să stabilească criterii politice şi militare specifice, în perspectiva admiterii lor ca state membre cu drepturi depline. Printre aceste criterii se numără adevărate teste democratice ca libertatea presei, controlul civil asupra armatei şi respectarea drepturilor minorităţilor, ca de altfel şi criterii pur militare. 

Unele dintre aceste state vor adera aproape imediat, în timp ce altele vor parcurge un proces mai îndelungat. Toate vor fi, însă, puternic stimulate să îndeplinească criteriile occidentale, dacă vor şti că viitorul lor se află alături de o alianţă de state democratice condusă de SUA. 

Dacă preşedintele George W. Bush va face din extinderea NATO o prioritate absolută, SUA vor putea contura viitorul Europei Centrale şi de Est. De aceea, această problemă se va afla pe primele locuri ale agendei primei vizite în Europa a lui George W. Bush, în calitate de preşedinte, ce ar urma să aibă loc peste şase săptămâni, conchide cotidianul american.

